CELEX: 32019D0722
Language: et
Date: 2019-04-30 00:00:00
Title: Komisjoni otsus (EL) 2019/722, 30. aprill 2019, mis käsitleb kavandatud kodanikualgatust „Kaubandussuhete lõpetamine okupeeritud Palestiina aladel tegutsevate Iisraeli asundustega“ (teatavaks tehtud numbri C(2019) 3305 all)

10.5.2019   
               
               
                  ET
               
               
                  Euroopa Liidu Teataja
               
               
                  L 122/57
               
            
         KOMISJONI OTSUS (EL) 2019/722,
         30. aprill 2019,
         mis käsitleb kavandatud kodanikualgatust „Kaubandussuhete lõpetamine okupeeritud Palestiina aladel tegutsevate Iisraeli asundustega“
         
            
               (teatavaks tehtud numbri C(2019) 3305 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
         ning arvestades järgmist:
         
                     (1)
                  
                  
                     Kavandatud kodanikualgatuse „Kaubandussuhete lõpetamine okupeeritud Palestiina aladel tegutsevate Iisraeli asundustega“ sisu on järgmine: „Selleks et mitte tunnustada Iisraeli tegevust rahvusvahelise õiguse ja inimõiguste rikkumisel ega aidata sellele kaasa, on EL kohustatud lõpetama kaubandussuhted okupeeritud Palestiina aladel tegutsevate Iisraeli asundustega.“
                  
               
                     (2)
                  
                  
                     Kavandatud kodanikualgatuse eesmärgid on järgmised: „Kaubandusküsimused kuuluvad Euroopa Komisjoni ainupädevusse. Kuna komisjon on rahvusvahelise õiguse alusel kohustatud mitte tunnustama Iisraeli rikkumisi okupeeritud Palestiina aladel ega neile kaasa aitama, peab ta: 1. Võtma ametliku seisukoha, et nii ELil kui ka kõikidel liikmesriikidel on keelatud kaubelda Iisraeli asundustega. 2. Kehtestama määruse, millega tagatakse, et sellised kaubad ega teenused, mis on täielikult või osaliselt pärit nimetatud asundustest, ei pääse enam Euroopa turule.“
                  
               
                     (3)
                  
                  
                     Euroopa Liidu lepinguga (ELi leping) on tugevdatud liidu kodakondsust ja täiustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (5)
                  
                  
                     Kavandatud kodanikualgatusega taotletava õigusakti saaks võtta vastu ainult Euroopa Liidu toimimise lepingu artikli 215 alusel.
                  
               
                     (6)
                  
                  
                     Selleks et võtta vastu artiklil 215 põhinev õigusakt, tuleks aga enne vastavalt Euroopa Liidu lepingu V jaotise 2. peatükile vastu võtta otsus, millega nähakse ette majandus- ja rahandussuhete osaline või täielik katkestamine või piiramine ühe või mitme kolmanda riigiga. Sellise otsuse ettepaneku esitamiseks ei ole komisjonil volitusi. Kuna vastava sisuga otsust ei ole vastavalt Euroopa Liidu lepingu V jaotise 2. peatükile vastu võetud, ei ole komisjonil õigust esitada ettepanekut Euroopa Liidu toimimise lepingu artiklil 215 põhineva õigusakti vastuvõtmiseks.
                  
               
                     (7)
                  
                  
                     Seetõttu jääb kavandatud kodanikualgatus „Kaubandussuhete lõpetamine okupeeritud Palestiina aladel tegutsevate Iisraeli asundustega“ ilmselgelt väljapoole komisjoni volitusi esitada liidu õigusakti ettepanek aluslepingute rakendamiseks vastavalt määruse artikli 4 lõike 2 punktile b, tõlgendatuna koostoimes määruse artikli 2 punktiga 1,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kavandatud kodanikualgatuse „Kaubandussuhete lõpetamine okupeeritud Palestiina aladel tegutsevate Iisraeli asundustega“ registreerimisest keeldutakse.
         
         
            Artikkel 2
            Käesolev otsus on adresseeritud kavandatud kodanikualgatuse „Kaubandussuhete lõpetamine okupeeritud Palestiina aladel tegutsevate Iisraeli asundustega“ korraldajatele (kodanike komitee liikmed), mille kontaktisikud on [isikuandmed on kustutatud pärast korraldajatega konsulteerimist].
         
         
            Brüssel, 30. aprill 2019
            
               
                  Komisjoni nimel
               
               
                  asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.